CELEX: 32019R0066
Language: lt
Date: 2019-01-16 00:00:00
Title: 2019 m. sausio 16 d. Komisijos įgyvendinimo reglamentas (ES) 2019/66 dėl augalų, augalinių produktų ir kitų objektų oficialiosios kontrolės, kuria siekiama patikrinti, ar laikomasi toms prekėms taikytinų Sąjungos apsaugos nuo augalų kenkėjų priemonių taisyklių, vykdymo vienodos praktinės tvarkos taisyklių

17.1.2019   
               
               
                  LT
               
               
                  Europos Sąjungos oficialusis leidinys
               
               
                  L 15/1
               
            
         KOMISIJOS ĮGYVENDINIMO REGLAMENTAS (ES) 2019/66
         2019 m. sausio 16 d.
         dėl augalų, augalinių produktų ir kitų objektų oficialiosios kontrolės, kuria siekiama patikrinti, ar laikomasi toms prekėms taikytinų Sąjungos apsaugos nuo augalų kenkėjų priemonių taisyklių, vykdymo vienodos praktinės tvarkos taisyklių
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 22 straipsnio 3 dalį,
         kadangi:
         
                     (1)
                  
                  
                     oficialioji kontrolė valdose, ir, kai taikytina, kitose vietose, kurias naudoja profesionalūs veiklos vykdytojai, pagal Europos Parlamento ir Tarybos reglamento (ES) 2016/2031 (2) 84 straipsnio 1 dalį įgalioti išduoti augalų pasus, turėtų būti atliekama bent vieną kartą per metus. Tai yra būtina siekiant užtikrinti reguliarią ir nuoseklią kontrolę, apimančią atitinkamų augalų produktyvumo ciklus ir visų atitinkamų kenkėjų bei jų pernešėjų gyvenimo ciklą;
                  
               
                     (2)
                  
                  
                     tokios kontrolės dažnumas turėtų būti nustatytas atsižvelgiant į bent kartą per metus atliekamas patikras ir, jei taikytina, į mėginių ėmimą ir tyrimus, kaip nurodyta Reglamento (ES) 2016/2031 92 straipsnio 1 dalyje, siekiant užtikrinti, kad pagal minėtą reglamentą atliekamos patikros, taip pat mėginių ėmimas ir tyrimai, nebūtų kartojami pagal šį reglamentą;
                  
               
                     (3)
                  
                  
                     prireikus kompetentingos institucijos, remdamosi su rizika susijusiais kriterijais, gali dažniau atlikti oficialiąją kontrolę valdose, ir, kai taikytina, kitose vietose, kurias naudoja profesionalūs veiklos vykdytojai, įgalioti išduoti augalų pasus pagal Reglamento (ES) 2016/2031 84 straipsnio 1 dalį;
                  
               
                     (4)
                  
                  
                     profesionalūs veiklos vykdytojai, kurie bent dvejus metus iš eilės įgyvendino kenkėjų rizikos valdymo planą pagal Reglamento (ES) 2016/2031 91 straipsnį, pateikia patikimesnes garantijas dėl fitosanitarinės apsaugos savo valdose, ir, kai taikytina, kitose vietose. Todėl yra tikslinga leisti kompetentingoms institucijoms sumažinti tokių veiklos vykdytojų atliekamos oficialiosios kontrolės dažnumą iki bent vieno karto kas dvejus metus;
                  
               
                     (5)
                  
                  
                     valdose, ir, kai taikytina, kitose vietose, kurias naudoja profesionalūs veiklos vykdytojai, įgalioti išduoti augalų pasus pagal Reglamento (ES) 2016/2031 84 straipsnio 1 dalį, turėtų būti atliekama bent viena oficialioji kontrolė be nurodytosios 1 konstatuojamojoje dalyje, jei jos yra augalų, augalinių produktų ir kitų objektų, apibrėžtų Reglamento (ES) 2016/2031 2 straipsnio 1, 2 ir 5 punktuose, kilmės vieta, jei tie augalai, augaliniai produktai ir kiti objektai bent dalį augimo laikotarpio buvo pagal to reglamento 18 straipsnio 1 dalį nustatytoje demarkacinėje zonoje ir jei galima tikėtis, kad jie užkrėsti kenkėju, dėl kurio ta demarkacinė zona buvo nustatyta. Tokia papildoma oficialioji kontrolė turėtų būti atliekama kuo greičiau po to, kai tie augalai, augaliniai produktai ir kiti objektai buvo išvežti iš tos demarkacinės zonos arba iš užkrėstos zonos į tos demarkacinės zonos buferinę zoną. Tai yra būtina siekiant užtikrinti, kad atlikus įprastinę oficialiąją kontrolę ir prieš išvežant augalus, augalinius produktus ir kitus objektus iš demarkacinės zonos arba iš užkrėstos zonos į buferinę zoną, fitosanitarinės rizikos nėra;
                  
               
                     (6)
                  
                  
                     siekiant užtikrinti tinkamo lygio fitosanitarinę apsaugą ir veiksmingą augalų importo į Sąjungą ir jų keliamos rizikos priežiūrą, kompetentingos institucijos, jei į Sąjungos teritoriją importuojami Reglamento (ES) 2016/2031 73 straipsnio pirmoje pastraipoje nurodyti augalai, turėtų atlikti bent 1 % tokių augalų siuntų oficialiąją kontrolę jų atvežimo į Sąjungą metu;
                  
               
                     (7)
                  
                  
                     oficialioji kontrolė valdose, ir, kai taikytina, kitose vietose, kurias naudoja profesionalūs veiklos vykdytojai, įgalioti ženklinti ženklu medinę pakavimo medžiagą, kaip nurodyta Reglamento (ES) 2016/2031 98 straipsnio 1 dalyje, turėtų būti atliekama bent vieną kartą per metus. Tai yra būtina siekiant užtikrinti reguliarią ir nuoseklią kontrolę, apimančią fitosanitarinę riziką, susijusią su tos rūšies medžiagos gamyba ir prekyba. Prireikus kompetentingos institucijos, remdamosi su rizika susijusiais kriterijais, gali dažniau atlikti oficialiąją kontrolę valdose, ir, kai taikytina, kitose vietose, kurias naudoja profesionalūs veiklos vykdytojai, įgalioti ženklinti ženklu medinę pakavimo medžiagą, kaip nurodyta Reglamento (ES) 2016/2031 98 straipsnio 1 dalyje;
                  
               
                     (8)
                  
                  
                     kadangi reglamentai (ES) 2016/2031 ir (ES) 2017/625 yra taikomi nuo 2019 m. gruodžio 14 d., šis reglamentas taip pat turėtų būti taikomas nuo tos pačios dienos;
                  
               
                     (9)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Vienodas profesionalių veiklos vykdytojų, įgaliotų išduoti augalų pasus, atliekamos oficialiosios kontrolės dažnumas
            Kompetentingos institucijos atlieka oficialiąją kontrolę bent vieną kartą per metus valdose, ir, kai taikytina, kitose vietose, kurias naudoja profesionalūs veiklos vykdytojai, įgalioti išduoti augalų pasus pagal Reglamento (ES) 2016/2031 84 straipsnio 1 dalį.
            Tokia kontrolė apima patikras ir, kilus įtarimui dėl rizikos augalo sveikatai, mėginių ėmimą ir tyrimus, kaip nurodyta Reglamento (ES) 2016/2031 92 straipsnio 1 dalyje.
            Tokia kontrolė atliekama tinkamiausiu laiku, atsižvelgiant į galimybę aptikti atitinkamų kenkėjų arba jų požymių ar simptomų.
         
         
            2 straipsnis
            Dažnesnė profesionalių veiklos vykdytojų, įgaliotų išduoti augalų pasus, atliekama oficialioji kontrolė
            Kompetentingos institucijos gali dažniau atlikti 1 straipsnyje nurodytą oficialiąją kontrolę, jei yra rizika, atsižvelgiant į bent šiuos elementus:
            
                        a)
                     
                     
                        didesnė fitosanitarinė rizika konkrečiai tose valdose, ir, kai taikytina, kitose vietose augančių augalų ir augalinių produktų šeimai, genčiai ar rūšiai, jei dėl kenkėjų biologinių savybių arba aplinkos sąlygų būtina atlikti daugiau nei vieną kontrolę;
                     
                  
                        b)
                     
                     
                        fitosanitarinė rizika, susijusi su tam tikrų augalų, augalinių produktų ar kitų objektų kilme arba kilmės vieta Sąjungoje;
                     
                  
                        c)
                     
                     
                        produktyvumo ciklų skaičius per metus;
                     
                  
                        d)
                     
                     
                        ankstesnis profesionalaus veiklos vykdytojo reglamentų (ES) 2016/2031 ir (ES) 2017/625 taikytinų nuostatų laikymasis;
                     
                  
                        e)
                     
                     
                        turima infrastruktūra ir valdų ir, kai taikytina, kitų vietų, kurias naudoja profesionalus veiklos vykdytojas, lokacija.
                     
                  
         
            3 straipsnis
            Retesnė profesionalių veiklos vykdytojų, įgaliotų išduoti augalų pasus, atliekama oficialioji kontrolė
            Kompetentingos institucijos gali sumažinti 1 straipsnyje nurodytos oficialiosios kontrolės dažnumą iki bent vieno karto kas dvejus metus, jei dėl esamos rizikos taip galima daryti ir tenkinamos šios sąlygos:
            
                        a)
                     
                     
                        profesionalus veiklos vykdytojas bent dvejus metus iš eilės įgyvendino kenkėjų rizikos valdymo planą pagal Reglamento (ES) 2016/2031 91 straipsnį;
                     
                  
                        b)
                     
                     
                        kompetentinga institucija padarė išvadą, kad tas planas buvo veiksmingas mažinant atitinkamą fitosanitarinę riziką ir kad susijęs profesionalus veiklos vykdytojas laikėsi reglamentų (ES) 2016/2031 ir (ES) 2017/625 taikytinų nuostatų.
                     
                  
         
            4 straipsnis
            Vienodas minimalus tam tikros kilmės ar tam tikros kilmės vietos Sąjungoje augalų, augalinių produktų ir kitų objektų oficialiosios kontrolės dažnumas
            
               1.   Valdose, ir, kai taikytina, kitose vietose, kurias naudoja profesionalūs veiklos vykdytojai, įgalioti išduoti augalų pasus pagal Reglamento (ES) 2016/2031 84 straipsnio 1 dalį, atliekama bent viena oficialioji kontrolė be nurodytosios 1 straipsnyje, jei jos yra augalų, augalinių produktų ir kitų objektų, apibrėžtų Reglamento (ES) 2016/2031 2 straipsnio 1, 2 ir 5 punktuose, kilmės vieta, jei tie augalai, augaliniai produktai ir kiti objektai bent dalį augimo laikotarpio buvo pagal to reglamento 18 straipsnio 1 dalį nustatytoje demarkacinėje zonoje ir jei galima tikėtis, kad jie užkrėsti kenkėju, dėl kurio ta demarkacinė zona buvo nustatyta. Tokia papildoma oficialioji kontrolė atliekama kuo greičiau po to, kai augalai, augaliniai produktai ir kiti objektai buvo išvežti iš tos demarkacinės zonos arba iš užkrėstos zonos į tos demarkacinės zonos buferinę zoną.
            
            
               2.   Kompetentingos institucijos, atlikdamos 1 dalyje nurodytą oficialiąją kontrolę, vertina šiuos dalykus:
               
                           a)
                        
                        
                           riziką, kad augalai, augaliniai produktai ir kiti objektai yra užkrėsti atitinkamu kenkėju;
                        
                     
                           b)
                        
                        
                           to kenkėjo galimų pernešėjų buvimo riziką, atsižvelgiant į siuntų kilmę arba kilmės vietą Sąjungoje, augalų imlumo užkrėtimui laipsnį ir į tai, kaip už augalų vežimą atsakingas profesionalus veiklos vykdytojas laikosi visų kitų priemonių, kurių imtasi siekiant likviduoti tą kenkėją arba sustabdyti jo plitimą.
                        
                     
         
         
            5 straipsnis
            Vienodas minimalus augalų, nurodytų Reglamento (ES) 2016/2031 73 straipsnio pirmoje pastraipoje, oficialiosios kontrolės dažnumas
            Augalų, kurie yra nurodyti Reglamento (ES) 2016/2031 73 straipsnio pirmoje pastraipoje ir kurie įvežami į Sąjungą, tapatumo patikrinimai ir fiziniai patikrinimai atliekami ne mažiau kaip 1 % tokių augalų siuntų.
         
         
            6 straipsnis
            Vienodas profesionalių veiklos vykdytojų, įgaliotų ženklinti ženklu medinę pakavimo medžiagą, atliekamos oficialiosios kontrolės dažnumas
            Kompetentingos institucijos atlieka oficialiąją kontrolę bent vieną kartą per metus valdose, ir, kai taikytina, kitose vietose, kurias naudoja profesionalūs veiklos vykdytojai, įgalioti ženklinti ženklu medinę pakavimo medžiagą, kaip nurodyta Reglamento (ES) 2016/2031 98 straipsnio 1 dalyje.
            Tokia kontrolė apima priežiūrą, nurodytą Reglamento (ES) 2016/2031 98 straipsnio 3 dalyje.
         
         
            7 straipsnis
            Dažnesnė profesionalių veiklos vykdytojų, įgaliotų ženklinti ženklu medinę pakavimo medžiagą, atliekama oficialioji kontrolė
            Kompetentingos institucijos gali dažniau atlikti 6 straipsnyje nurodytą oficialiąją kontrolę, jei yra rizika, atsižvelgiant į vieną ar kelis šių elementų:
            
                        a)
                     
                     
                        didesnė fitosanitarinė rizika dėl kenkėjų buvimo Sąjungos teritorijoje;
                     
                  
                        b)
                     
                     
                        medinėje pakavimo medžiagoje, kituose augaluose, augaliniuose produktuose ar kituose objektuose manoma esant kenkėjų;
                     
                  
                        c)
                     
                     
                        ankstesnis profesionalaus veiklos vykdytojo reglamentų (ES) 2016/2031 ir (ES) 2017/625 taikytinų nuostatų laikymasis;
                     
                  
                        d)
                     
                     
                        turima infrastruktūra ir valdų ir, kai taikytina, kitų vietų, kurias naudoja profesionalus veiklos vykdytojas, lokacija.
                     
                  
         
            8 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. gruodžio 14 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 16 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 95, 2017 4 7, p. 1.
         
            (2)  2016 m. spalio 26 d. Europos Parlamento ir Tarybos reglamentas (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (OL L 317, 2016 11 23, p. 4).